Pa steeds kritiek ná aanranding buite kuierplekLouis Pienaar in die hospitaal. Foto: Verskaf Louis Pienaar (38) se toestand is onveranderd nadat hy glo Saterdagoggend deur ŉ Blou Bul-o.21-rugbyspeler by ŉ kuierplek in die ooste van Pretoria aangerand is. Pine Pienaar, Louis se pa, het Woensdag aan Maroela Media gesê sy toestand is steeds stabiel maar kritiek. Hy word weens ŉ breinbesering in die Life Wilgers-hospitaal onder verdowing gehou en is aan ŉ asemhalingsmasjien gekoppel. “Dit is maar touch and go in dié stadium. Hy het op twee plekke bloeding op die brein. Die dokters wil kyk of sy liggaam self die bloeding absorbeer, anders sal hy geopereer moet word om die drukking te verminder,” het ŉ bekommerde Pienaar gesê. Maroela Media het vroeër berig Louis, sy vrou, Corryne, en twee kinders, onderskeidelik drie en ses jaar oud, het drie maande gelede geïmmigreer nadat Louis 18 jaar lank in Brittanje gewoon en as rekenaarspesialis gewerk het. Hy het Corryne daar ontmoet en met haar getrou. “Hulle huur tans ŉ huis in Lynnwood Manor terwyl daar verbeteringswerk aan hul eie huis gedoen word.” Pienaar het gesê Louis en Louis se neef, Christian Cronjé, het Vrydagaand by ŉ kuierplek in die Wilgers-omgewing gaan kuier. Louis Pienaar saam met sy vrou, Corryne en kinders, Aden en Finn. Foto: Verskaf Louis en Cronjé het ŉ hegte band en het Vrydag die eerste keer ŉ geleentheid gehad om mekaar ná ŉ lang tyd weer te sien. “Volgens ooggetuies het die kuierplek so teen 04:00 toegemaak. Louis was nog op die dansvloer toe daar ŉ groep rugbyspelers aangekom het. Soos ons verstaan, het iemand glo aan iemand gestamp, waarna ŉ woordewisseling ontstaan het,” het Pienaar vroeër gesê. Louis en Cronjé is toe na buite waar die speler hom glo in die parkeergebied “van agter van sy voete af geslaan het”. Die speler het hom glo nog ŉ hou gegee, voor hy saam met mense in ŉ voertuig geklim en weggery het. Pienaar het verduidelik dat Louis ŉ hartkwaal het en vantevore ŉ kunsmatige hartklep moes ontvang. Hy is van medikasie afhanklik om sy bloed te verdun. Hy het sy bewussyn verloor en is deur Cronjé na die Wilgers-hospitaal geneem waar hy in die waakeenheid opgeneem is. Kapt. Ilze Jones, woordvoerder van die Garsfontein-polisie, het aan Maroela Media bevestig ŉ saak van aanranding met die doel om ernstig te beseer is aanhangig gemaak en word steeds ondersoek. Niemand is nog in verband met die voorval in hegtenis geneem nie. Shanil Mangaroo, woordvoerder van die Blou Bulle Maatskappy, het Maandag gesê die maatskappy kan nie in dié stadium enige kommentaar oor die voorval lewer nie. “Aangesien daar wetlike aspekte betrokke is, wag ons eers vir die ondersoek om sy gang te gaan. Sodra daar meer inligting beskikbaar word, sal ons dit verder hanteer.”